Document ID: 31992D0452

Komisijas Lēmums
(1992. gada 30. jūlijs),
ar ko izveido to embriju ieguves brigāžu sarakstus, kuras apstiprinātas trešās valstīs liellopu embriju izvešanai uz Kopienu
(92/452/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1989. gada 25. septembra Direktīvu 89/556/EEK par dzīvnieku veselības prasībām, kuras reglamentē Kopienas iekšējo tirdzniecību ar liellopu sugu mājdzīvnieku embrijiem un to ievešanu no trešām valstīm [1], kurā jaunākie grozījumi izdarīti ar Padomes Direktīvu 90/425/EEK [2], un jo īpaši tās 8. pantu,
tā kā ar Komisijas Lēmumu 91/270/EEK [3] ir izveidots to trešo valstu saraksts, no kurām dalībvalstīm ir atļauts ievest liellopu embrijus;
tā kā tagad jāizveido katras tādas trešās valsts apstiprināto embriju ieguves brigāžu saraksts, kura ir iekļauta ar Komisijas Lēmumu 91/270/EEK izveidotajā sarakstā;
tā kā ir konstatēts, ka ar Komisijas Lēmumu 91/270/EEK izveidotajā sarakstā iekļauto trešo valstu veterinārie dienesti īsteno attiecīgas pilnvaras un pienācīgi kontrolē to teritorijās esošās embriju ieguves brigādes, un tā kā tie paši veterinārie dienesti, lai iegūtu, apstrādātu un uzglabātu izvešanai uz Kopienu paredzēto liellopu embrijus, ir apņēmušies apstiprināt tikai tās brigādes, kas pilnīgi atbilst Direktīvas 89/556/EEK A pielikuma I un II nodaļas prasībām;
tā kā šajā sarakstā iekļauto trešo valstu veterinārie dienesti ir apņēmušies atcelt embriju ieguves brigāžu apstiprinājumus, ja turpmāk netiek ievērots viens vai vairāki apstiprinājuma nosacījumi, un paziņot Komisijai par šādām izmaiņām;
tā kā dažu šajā sarakstā iekļauto trešo valstu kompetentās veterinārās iestādes vēl nav nosūtījušas apstiprināto embriju ieguves brigāžu sarakstu; tā kā, lai Komisijai varētu sniegt jaunu informāciju, būs jāpārskata un jāgroza šis lēmums;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis ieved embrijus no trešām valstīm tikai tad, ja tos ir ieguvusi, apstrādājusi un uzglabājusi šā lēmuma pielikuma sarakstos iekļauta embriju ieguves brigāde.
2. pants
Šis lēmums ir adresēts dalībvalstīm.
Briselē, 1992. gada 30. jūlijā

Labels: 0
3
5
6